Izazov "kanta ledene vode", u svijetu poznat pod nazivom "Ice Bucket Challenge", već je neko vrijeme u Hrvatskoj, a na njega je odgovorio i izvršni predsjednik Dinama Zdravko Mamić.

Ugledao se na brata Zorana i preskočio zalijevanje ledenom vodom te odlučio donirati novac te je pozvao i sve ostale da učine isto. Nije nominirao tri osobe već samo jednu – predsjednika NK Rijeka Damira Miškovića.

– Neću se politi ledenom vodom kao što je trenutačni trend, ali uključit ću se u akciju s pomoću donacije ili bilo kojeg drugog načina kojim mogu pomoći oboljelima – rekao je Zdravko Mamić prije nominacije svog kolege iz Rijeke.

Tim primjerom možda pokaže onima koji su cijelu akciju doživjeli za samopromociju ili kao neku globalnu šalu, da je riječ o ozbiljnoj bolesti i da je svaka donacija prijeko potrebna. Oboljeti od ALS-a (amiotrofične lateralne skleroze, poznatije kao Lou Gehrigova bolest) može bilo tko, ali najčešće bolest pogađa sredovječne osobe.

Incidencija je oko jedne do dvije oboljele osobe na njih sto tisuća. Većina umire unutar tri do pet godina od postavljene dijagnoze. Prema podacima Nacionalnog instituta za neurološke poremećaje i moždani udar, čak 20 tisuća ljudi u Sjedinjenim Američkim Državama boluje od ove zlokobne bolesti, a svake se godine dijagnosticira pet tisuća novih slučajeva.

U početku ljudi mogu primijetiti slabost u mišićima, trzanje ili grčenje, a potom bolest progresivno onesposobljava hod, govor, gutanje i na kraju disanje. Mnogi provedu posljednje dane života potpuno paralizirani dok im mozak i dalje funkcionira.

Otkako je ova akcija počela, prikupljeno je 35 milijuna dolara, a u isto vrijeme prošle godine samo 2,5 milijuna dolara, a pojavilo se i 700 tisuća novih donatora.

GNK Dinamo upućuje sve one koji bi željeli pomoći donacijom da to mogu napraviti uplatom na sljedeće načine:

IBAN:HR0223300031553355921HRK

IBAN:HR8023300031553355778EUR

Udruga oboljelih od ALS-a i drugih rijetkih bolesti – NEURON.

>> Mamić i Šimunić sudjelovali u izazovu, ali samo se jedan polio ledenom vodom

>> Igrači GRK Varaždin zalili se hladnom vodom i prozvali Zdravka Mamića!